CELEX: 
Language: lv
Date: 2018-07-18 00:00:00
Title: KOMISIJAS ĪSTENOŠANAS LĒMUMS (ES) …/.. ar ko pieņem tehniskos standartus un formātus, kuri nepieciešami automātiskai piemeklēšanai kopīgā IT platformā, izmantojot Eiropas klasifikāciju un valstu sistēmu un Eiropas klasifikācijas sadarbspēju

KOMISIJAS ĪSTENOŠANAS LĒMUMS (ES) …/..
            
            
               (18.7.2018),
            
            
               ar ko pieņem tehniskos standartus un formātus, kuri nepieciešami automātiskai piemeklēšanai kopīgā IT platformā, izmantojot Eiropas klasifikāciju un valstu sistēmu un Eiropas klasifikācijas sadarbspēju 
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2016. gada 13. aprīļa Regulu (ES) 2016/589 par Eiropas Nodarbinātības dienestu tīklu (EURES), darba ņēmēju piekļuvi mobilitātes pakalpojumiem un turpmāku darba tirgu integrāciju un ar ko groza Regulas (ES) Nr. 492/2011 un (ES) Nr. 1296/2013
                  1
               , un jo īpaši tās 19. panta 6. punktu,
            
            
            
               tā kā:
            
            
               (1)Ar Regulu (ES) 2016/589 izveido kopīgu IT platformu, kurā apvieno brīvās darbvietas un darba pieteikumus un CV (darba meklētāja profilus) Eiropas Savienībā.
            
            
               (2)Lai brīvo darbvietu piedāvājumu varētu piemeklēt darba pieteikumiem un darba meklētāju profiliem, informācijas apmaiņai jānotiek saskaņā ar vienotu sistēmu Regulas (ES) 2016/589 17. panta nozīmē, pamatojoties uz vienotiem tehniskajiem standartiem un formātiem.
            
            
               (3)Lai nodrošinātu kvalitatīvu daudzvalodu piemeklēšanu kopīgā IT platformā, Regulas (ES) 2016/589 19. pants paredz izmantot Eiropas prasmju, kompetenču un profesiju klasifikāciju.
            
            
               (4)Dalībvalstīm, kuras izvēlas neizmantot Eiropas klasifikāciju savas valsts brīvo darbvietu un darba meklētāju profilu sistēmās, kas savienotas ar vienotu saskaņotu kanālu Regulas (ES) 2016/589 18. panta nozīmē, tās klasifikācijas, ko izmanto šīm sistēmām, ir jāsaskaņo ar Eiropas klasifikāciju, lai nodrošinātu to sadarbspēju.
            
            
               (5)Lai saskaņotu valsts, reģionālo vai nozaru klasifikācijas ar Eiropas klasifikāciju, ir jāizveido un regulāri jāatjaunina uzskaite un saskaņošanas tabulas.
            
            
               (6)Lai atvieglotu šādu saskaņošanas uzskaiti un tabulu izveidošanu un atjaunināšanu un turpmāku informācijas apmaiņu, pamatojoties uz saskaņošanu, Komisijai būtu jānodrošina nepieciešamie tehniskie standarti un formāti un atbilstīgas tehniskas lietotnes, kas to atbalsta.
            
            
               (7)Publicējot valsts saskaņošanas tabulas un daloties ar tām ar citām dalībvalstīm un Komisiju, dalībvalstis palīdzēs pilnveidot un uzlabot Eiropas klasifikāciju un EURES sniegtos pakalpojumus un rīkus, piemēram, meklēšanas un piemeklēšanas programmās izmantotos algoritmus.  
            
            
               (8)Šajā lēmumā paredzētie pasākumi ir saskaņā ar EURES komitejas atzinumu,
            
            
               IR PIEŅĒMUSI ŠO LĒMUMU. 
            
            
               1. pants
               Priekšmets un darbības joma
            
         
         
            
               Ar šo lēmumu nosaka tehniskos standartus un formātus, kas nepieciešami automātiskai piemeklēšanai kopīgā IT platformā, izmantojot Eiropas klasifikāciju un valstu sistēmu un Eiropas klasifikācijas sadarbspēju.
            
            
               2. pants
               Definīcijas
            
            
               Šajā lēmumā piemēro šādas definīcijas:
            
            
               (a)“saskaņošanas tabulas” ir mašīnlasāmas atbilstības tabulas, kas norāda, kā jēdzieni vienā klasifikācijā ir saistīti ar vienu vai vairākiem jēdzieniem citā klasifikācijā. Saskaņošanas tabulas tiek izmantotas automātiskai informācijas pārkodēšanai, lai veiktu automātisku piemeklēšanu, izmantojot kopīgu IT platformu;
            
            
               (b)“mašīnlasāms” nozīmē, ka informācija tiek sniegta ar datoru viegli apstrādājamā formātā; 
            
            
               (c)“pārkodēšana” ir process, kurā informācija no viena veida kodēta attēlojuma tiek pārveidota citā; 
            
            
               (d)“sintakse” ir noteikumi un kārtība, kas paredzēta informācijas sniegšanai strukturētā veidā; 
            
            
               (e)“ESCO pakalpojumu platforma” ir publiski pieejama tīmekļa vietne, kurā Komisija dara pieejamu Eiropas prasmju, kompetenču, kvalifikāciju un profesiju klasifikāciju
                  2
               . 
            
            
               3. pants
               Saskaņošanas tabulu izveidošana
            
            
               1.Dalībvalstis, kas izmanto valsts, reģionālās vai nozaru klasifikācijas, lai reģistrētu informāciju, kas saistīta ar profesijām, prasmēm vai kompetenci, attiecībā uz brīvajām darbvietām vai darba meklētāju profiliem valsts sistēmās, kas savienotas ar vienotu saskaņotu kanālu Regulas (ES) 2016/589 18. panta nozīmē, izveido un izmanto mašīnlasāmas saskaņošanas tabulas starp katru no šīm valsts, reģionālajām un nozaru klasifikācijām un Eiropas klasifikāciju, kas pieņemta saskaņā ar Regulas (ES) 2016/589 19. panta 2. punktu, lai brīvās darbvietas un darba meklētāju profilus varētu darīt pieejamus EURES portālā saskaņā ar Regulas (ES) 2016/589 17. panta 1. punktu.
            
            
               2.Dalībvalstis izveido šīs tabulas saskaņā ar vienotiem tehniskajiem standartiem un formātiem, lai nodrošinātu efektīvu automātisko piemeklēšanu kopīgajā IT platformā, kas minēta Regulas (ES) 2016/589 19. panta 6. punktā. 
            
            
               3.Šā panta 2. punktā minēto tehnisko standartu un formātu elementi ir šādi:
            
            
               (a)informācijas kopums, kas iekļaujams saskaņošanas tabulās;
            
            
               (b)sintakse šā informācijas kopuma sniegšanai. 
            
            
               4.EURES Eiropas Koordinācijas birojs 2. punktā minētos tehniskos standartus un formātus paziņo un dara pieejamus EURES portālā Extranet
                  3
               . 
            
            
               5.Kā paredzēts Regulas (ES) 2016/589 19. panta 5. punktā, Eiropas Komisija un EURES Eiropas Koordinācijas birojs sniedz dalībvalstīm atbalstu saskaņošanas procesā. Jo īpaši tas dara pieejamu lietotni, kas palīdz izveidot un atjaunināt uzskaiti un saskaņošanas tabulas. 
            
            
               6.Dalībvalstīm, kuras saskaņā ar Regulas (ES) 2016/589 19. panta 4. punktu Eiropas klasifikāciju izmanto  valsts līmenī , nav jāveido šajā lēmumā minētās saskaņošanas tabulas.
            
            
               7.EURES Eiropas Koordinācijas birojs var atjaunināt tehniskos standartus un formātus, ievērojot 6. pantā noteiktās procedūras.
            
            
               4. pants
               Sadarbspējas ar kopīgo IT platformu nodrošināšana, izmantojot saskaņošanas tabulas
            
            
               Šā lēmuma 3. pantā minētās saskaņošanas tabulas izmanto, lai automātiski pārkodētu informāciju par brīvajām darbvietām vai darba meklētāju profiliem nolūkā veikt automātisku piemeklēšanu, izmantojot kopīgo IT platformu. Dalībvalstis nodrošina, ka atbilstoši Regulas (ES) 2016/589 17. panta 1. punktam ar brīvajām darbvietām un darba meklētāju profiliem saistīto valsts, reģionālo un nozaru klasifikāciju kodi tiek aizstāti vai papildināti ar atbilstošiem Eiropas klasifikācijas kodiem, pārkodēšanai izmantojot saskaņošanas tabulas, pirms brīvās darbvietas un darba meklētāju profili tiek darīti pieejami EURES portālā.
            
         
         
            
               5. pants
               Saskaņošanas tabulu publicēšana
            
            
               Dalībvalstis saskaņošanas tabulas dara pieejamas, publicējot tās ESCO pakalpojumu platformā, izmantojot 3. panta 2. punktā noteiktos standartus un formātus.
            
            
               6. pants
               Tehnisko standartu un formātu pārvaldība un atjaunināšana
            
            
               1.Visas dalībvalstis izraugās un ar EURES valstu koordinācijas biroju starpniecību sniedz EURES Eiropas Koordinācijas birojam sīku informāciju par vienotu kontaktpunktu, kam var sūtīt visus pieprasījumus, jautājumus un paziņojumus saistībā ar šā lēmuma piemērošanu. 
            
            
               2.Lēmuma piemērošanu reizi gadā pārskata Regulas (ES) 2016/589 14. pantā minētā EURES Koordinācijas grupa.
            
            
               3.EURES Eiropas Koordinācijas birojs var atjaunināt 3. panta 2. punktā minētos tehniskos standartus un formātus, ja tas ir vajadzīgs, lai nodrošinātu efektīvu automātisku piemeklēšanu, izmantojot kopīgo IT platformu.
            
            
               4.Pirms pieņemt jaunu tehnisko standartu un formātu versiju un darīt to pieejamu EURES portālā Extranet, EURES Eiropas Koordinācijas birojs oficiāli apspriežas ar EURES Koordinācijas grupu.
            
            
               7. pants
               Stāšanās spēkā
            
            
               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            
            
               Briselē, 18.7.2018
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 107, 22.4.2016., 1. lpp.
               
               
                  
                     (2)
                  
                        
                  
                     http://ec.europa.eu/esco.
                  
               
               
                  
                     (3)
                  
                        http://eures.europa.eu